ষষ্ঠীর সন্ধ্যায় হাটসেরান্দির পুজোয় অনুব্রত মণ্ডল, মেয়ের আবদারে সেলফি

বীরভূম: বোলপুরের (Bolpur) নানুর থানার হাটসেরান্দি গ্রামে শতাব্দীপ্রাচীন মণ্ডল বাড়ির দুর্গাপুজো (Durga Puja) এ বছরও জমকালোভাবে অনুষ্ঠিত হচ্ছে। দীর্ঘদিন ধরেই এই পুজো পরিচিত ‘অনুব্রত মণ্ডলের গ্রামের বাড়ির পুজো’ (Anubrata Mondal) হিসেবে। ষষ্ঠীর সকালে মেয়ে সুকন্যাকে নিয়ে পুজো মণ্ডপে হাজির হন তৃণমূলের দাপুটে নেতা অনুব্রত মণ্ডল। প্রতিমার গয়না পরানোর দিক নিজে খতিয়ে দেখেন এবং গ্রামবাসীর সঙ্গে আড্ডায় মাতেন। মেয়ের আবদারে প্রতিমার সামনে সেলফিও তোলেন তিনি।

অনুব্রতের উপস্থিতি ঘিরে প্রতি বছরই ভিড় জমে হাটসেরান্দিতে। শুধু স্থানীয় মানুষ নন, বিভিন্ন নেতা-মন্ত্রী, গণ্যমান্য ব্যক্তিরাও উপস্থিত থাকেন এই পুজো উপলক্ষে। খাওয়া-দাওয়া, ভোগ এবং বিশাল আয়োজনকে কেন্দ্র করে গ্রামবাসীর মধ্যে থাকে বিশেষ উৎসাহ। কয়েক বছর জেলবন্দি থাকার কারণে তিনি অংশ নিতে না পারলেও গত বছর থেকে আবার ফিরেছেন প্রিয় এই উৎসবে।

আরও পড়ুন: বালি ঘোষপাড়ার দুর্গাপুজোর প্যান্ডেলে প্রকৃতির ছোঁয়া পাটের ব্যবহারে অপরূপ মণ্ডপসজ্জা

অনুব্রত মণ্ডল বলেন, “গ্রামের বাড়ির পুজো সবসময় ভালো লাগার। ছোটবেলায় কাদা রাস্তায় হোঁচট খাওয়া, বৃষ্টিতে ভেজা জামাকাপড়—সবকিছুর মধ্যেও আলাদা এক এনার্জি ছিল।” তিনি আরও জানান, এই পুজো কমপক্ষে ১৪০-১৫০ বছরের পুরনো। মূল পুজো নানুরের বঙ্গছত্রে হলেও হাটসেরান্দির এই আয়োজন আজ গ্রামজুড়ে মিলনমেলার রূপ নিয়েছে। অনুব্রতের কামনা, “মা যেন সবার মঙ্গল করেন, গোটা বীরভূম জেলার মানুষ ভালো থাকুক।”

দেখুন আরও খবর: